b'\n_START_ARTICLE_\nMacrianus Minor\n_START_PARAGRAPH_\nTitus Fulvius Junius Macrianus tai Macrianus Minor (Macrianus nuorempi, k. syksy 261) oli roomalainen usurpaattori eli vallananastaja keisari Gallienuksen aikana. H\xc3\xa4n oli Fulvius Macrianuksen eli Macrianus vanhemman ja mahdollisesti Junia -nimisen aatelisnaisen poika. Macrianuksen veli oli Titus Fulvius Junius Quietus. Ep\xc3\xa4luotettavan Historia Augustan mukaan h\xc3\xa4n toimi sotilastribuunina keisari Valerianuksen aikana, mutta t\xc3\xa4m\xc3\xa4 saattaa olla fiktiota. Tiedet\xc3\xa4\xc3\xa4n kuitenkin, ett\xc3\xa4 h\xc3\xa4nen is\xc3\xa4ns\xc3\xa4 toimi Valerianuksen kenraalina Persian sotaretkell\xc3\xa4._NEWLINE_Kes\xc3\xa4ll\xc3\xa4 260 roomalaiset k\xc3\xa4rsiv\xc3\xa4t suuren tappion persialaisia vastaan Carrhaen l\xc3\xa4hist\xc3\xb6ll\xc3\xa4. Valerianus vangittiin ja persialaiset hy\xc3\xb6kk\xc3\xa4siv\xc3\xa4t Syyriaan ja V\xc3\xa4h\xc3\xa4\xc3\xa4n-Aasiaan. Tilanne oli kaoottinen, mutta Macrianus vanhemman ja Ballistan (tai Callistuksen) vastatoimet Kilikiassa pys\xc3\xa4yttiv\xc3\xa4t persialaisten hy\xc3\xb6kk\xc3\xa4yksen. Persian kuningas Sapor I joutui per\xc3\xa4\xc3\xa4ntym\xc3\xa4\xc3\xa4n takaisin it\xc3\xa4\xc3\xa4n. Macrianus vanhempi ja Ballista ansaitsivat t\xc3\xa4st\xc3\xa4 hyv\xc3\xa4st\xc3\xa4 sotilaidensa kunnioituksen ja n\xc3\xa4m\xc3\xa4 p\xc3\xa4\xc3\xa4ttiv\xc3\xa4tkin huutaa Macrianus vanhemman keisariksi vaikka Valerianuksen poika ja laillinen keisari Gallienus olikin yh\xc3\xa4 elossa ja hallitsi valtakunnan l\xc3\xa4ntisi\xc3\xa4 provinsseja. Macrianus vanhempi kuitenkin kielt\xc3\xa4ytyi kunniasta vedoten ik\xc3\xa4\xc3\xa4ns\xc3\xa4 ja terveyteens\xc3\xa4 ja nimitti keisareiksi sen sijaan poikansa Macrianus nuoremman ja Quietuksen. T\xc3\xa4m\xc3\xa4 tapahtui todenn\xc3\xa4k\xc3\xb6isesti ennen 17. syyskuuta 260. Macrianuksilla oli k\xc3\xa4yt\xc3\xb6ss\xc3\xa4\xc3\xa4n Valerianukselta j\xc3\xa4\xc3\xa4nyt kultavarat, mik\xc3\xa4 mahdollisti kolikoiden ly\xc3\xb6misen uusien keisarien kunniaksi. Kolikoissa kunnioitettiin armeijaa ja julistettiin voiton olevan varmaa. Molemmat keisarit nimitettiin my\xc3\xb6s konsuleiksi kuluvalle vuodelle, jolloin koko valtakunnassa oli itse asiassa kolme konsuliparia vuonna 261; Gallian keisarikunnassa, Roomassa ja Macrianusten hallitsemassa V\xc3\xa4h\xc3\xa4n-Aasian, Syyrian ja Egyptin provinsseissa._NEWLINE_Kev\xc3\xa4\xc3\xa4ll\xc3\xa4 261 Macrianus vanhempi p\xc3\xa4\xc3\xa4tti l\xc3\xa4hte\xc3\xa4 l\xc3\xa4nteen valtaamaan Gallienuksen hallitsemia provinsseja. H\xc3\xa4n otti nuoremman Macrianuksen mukaansa j\xc3\xa4tt\xc3\xa4en Quietuksen ja Ballistan valvomaan id\xc3\xa4n provinsseja. Macrianusten armeijan kuitenkin l\xc3\xb6iv\xc3\xa4t syksyll\xc3\xa4 261 Illyricumissa Gallienuksen kenraalit Aureolus ja Domitianus. Tappion j\xc3\xa4lkeen Macrianusten omat sotilaat murhasivat komentajansa. Pian Palmyran hallitsija Septimius Odaenathus surmasi Quietuksen ja Ballistan.'